АҞӘА, рашәара 14 - Sputnik. Агәыӡератәи арратә госпиталь аҳақьым хада Зураб Ачба Аԥсны ахадеи аԥыза-министри рахь аҳәара ҟаиҵеит агоспиталь аҭагылазаашьа бааԥс лабҿаба ирбарц азы иаҭаарц.
"Абрахь имааир, ҳара (агоспиталь аколлектив - аред.) агоспиталь аркны аусурахь ҳҭыҵӡом, уи аҩыза азин ҳхахьы иаҳгоит", - абри аҩыза аҳәамҭа ҟаиҵеит Ачба Аԥсуа телехәаԥшра арепортаж аҿы.
Иара иажәақәа рыла, ахәышәтәырҭа иаҭаауа ачымазцәа рхыԥхьаӡара ҳтәыла егьырҭ ахәышәтәыртақәа ирҭаауа раасҭа еиҳауп, иахьатәи аамҭазы ара рҽырхәышәтәуеит Аԥсны Атәылахьчара аминистрра аруааи урҭ рҭаацәарақәеи, ареспубликаҿы зыррамаҵура зхызго урыстәылатәи аруааи урҭ рҭаацәарақәеи, Ашәарҭадаратә маҵзура, Аҩнуҵҟатәи аусқәа рминистрра, Аҳазалхратә еилакы русузҩцәа, араион ауаажәларра.
Ахәышәтәырҭаҿы ахаангьы алифт ауӡомызт, убри амшала аахақәа рыҟәшахьы апациентцәа шьапыла ихалалар ауп. Аӷәраҵаҿы (аподвал - аред.) ацрыҵқәа еизыкәкәоит, уи иахылҵуа афҩы цәгьа ааигәа иҟоу ахәыҷтәы ҟәшахьы инеиуеит.
Агоспиталь ахь иаҵанакуа ахыбрақәа зегьы рҭагылазаашьа бааԥсуп, апациентцәа рзеиԥш аҳақьымцәа рызгьы ишәарҭоуп уа аҟазаара ҳәа азгәеиҭеит Ачба. Иҩнагылоу амаругақәа ракәзар, урҭ 70-80-тәи ашықәсқәа рзы иҟаҵаз роуп.
Аҳақьым хада инаҵшьны иҳәеит аррамаҵзуҩцәа иақәнагоу хәшәыла ишеиқәыршәоу, избанзар Атәылахьчара аминистрра аганахьала иахәҭоу ацхыраара ыҟоуп.
"Атәылахьчара аминистрра аганахьала гәынамӡаракгьы ахаан иҳамамызт, иақәнагаз ала еснагь ҳаиқәдыршәоит, Агәабзиарахьчара аминистрра акәзар, урҭ ахаан акгьы ҳарҭаӡомызт, егьырҭ ахәышәтәырҭақәа ишрырҭо еиԥш - маругоума, хәшәума, акгьы, ахьаахҽыгақәеи, арҩашьыгақәеи (анаркоз - аред.), ахәыҷтәы лаҵақәеи рыда", - иҳәеит Зураб Ачба.
Аԥсны Атәылахьчара аминистрра Арратә госпиталь хада Гәылрыԥшь араион Агәыӡера аҳаблан игылоуп. Уи аԥҵан жьҭаара 20, 1995 шықәсазы уа иҟаз Аҟәатәи афизика-техникатә институт Амедсанхәҭа аҭыԥан. 2010 шықәсазы ҳақьым хадас даҭан Зураб Ачба.